“ยาคูลท์” ขยับราคาครั้งแรกรอบ 11 ปี! “กนกพรรณ” แจงขอขึ้น 1 บาท แลกสุขภาพเป็นเลิศ
“กนกพรรณ เหตระกูล” ผู้บุกเบิกนมเปรี้ยว “ยาคูลท์” แจ้งขอปรับขึ้นราคา 1 บาท ครั้งแรกในรอบ 11 ปี หลังต้นทุนผลิตเพิ่มขึ้นต่อเนื่อง แต่ยังถือเป็นการลงทุนกับสุขภาพที่ราคาไม่สูงมาก เริ่มมีผล 1 มี.ค.66
“กนกพรรณ เหตระกูล” ผู้บุกเบิกนมเปรี้ยว “ยาคูลท์” แจ้งขอปรับขึ้นราคา 1 บาท ครั้งแรกในรอบ 11 ปี หลังต้นทุนผลิตเพิ่มขึ้นต่อเนื่อง แต่ยังถือเป็นการลงทุนกับสุขภาพที่ราคาไม่สูงมาก เริ่มมีผล 1 มี.ค.66
17 ก.พ. 2566

ผู้สื่อข่าวรายงาน บริษัท บริษัท ยาคูลท์ (ประเทศไทย) จำกัด ออกแถลงการณ์ชี้แจงขออนุญาตผู้บริโภคปรับขึ้นราคาขาย 1 บาทต่อขวด ซึ่งนับเป็นครั้งแรกในรอบ 11 ปี หลังต้นทุนในการผลิตปรับตัวเพิ่มขึ้นต่อเนื่อง โดยจะเริ่มมีผลตั้งแต่วันที่ 1 มีนาคม 2566
สำหรับ ยาคูลท์ เป็นผลิตภัณฑ์นมเปรี้ยวที่มีจุลินทรีย์ที่ให้ประโยชน์นับพันล้านตัว ที่ยังมีชีวิตอยู่ ซึ่งได้มาจากการหมักนมกับน้ำตาลกลูโคส โดยใช้จุลินทรีย์ชิโรต้า ยาคูลท์ไม่ใช่เป็นเพียงนมเปรี้ยวหรือโยเกิร์ต แต่เป็น “โพรไบโอติก (Probiotics)” หรืออาหารเสริมที่มีแบคทีเรีย หรือจุลินทรีย์ที่ให้ประโยชน์ต่อร่างกาย จุลินทรีย์ชิโรต้า หรือ แลคโตบาซิลลัส คาเซอิ สายพันธุ์ ชิโรต้า ได้ถูกคัดเลือกมาโดยเฉพาะ เพราะมีความสามารถทนต่อสภาวะความเป็นกรดที่รุนแรงในกระเพาะอาหารของคนเรา และทนต่อความเป็นด่างที่รุนแรงของน้ำดี สามารถมีชีวิตอยู่รอดได้ในลำไส้ และให้ประโยชน์ต่อสุขภาพของเราได้
สำหรับการขึ้นราคานี้จะทำให้ ยาคูลท์ สูตรดั้งเดิม ขยับจาก 7 บาท เป็น 8 บาท และยาคูลท์ สูตรไลท์ ขยับจาก 8 บาท เป็น 9 บาท
“ขออนุญาตแจ้งคุณลูกค้าที่รักทุกท่านนะคะ ในขณะที่ทุกอย่างขึ้นราคาไปแล้วหลายเท่าตัว ยาคูลท์แบกรับภาระต้นทุนการผลิตและวัตถุดิบมานานถึง 11 ปี โดยขึ้นราคาครั้งสุดท้ายเมื่อวันที่ 16 มีนาคม 2555 เราจึงขอปรับราคาขึ้นเพียง 1 บาทนับว่าเป็นการลงทุนกับสุขภาพ ที่ราคาถูกมากๆ ค่ะ” นางสาวกนกพรรณ เหตระกูล ผู้บุกเบิกนมเปรี้ยวยาคูลท์ กล่าว